Letu štuke

Letu Štuke je bosanskohercegovačka rock grupa nastala 1986. u Sarajevu pod uticajem punka i novog vala, a osnovao ju je sarajevski pjevač i gitarista, Dino Šaran. Do sada su objavili 4 studijska albuma, a širu popularnost su stekli objavom pjesama Minimalizam, Mjesto za dvoje, Tesla i dr.

 Historija 
Grupa Letu štuke je osnovana 1986. u Sarajevu, BiH, a osnovali su je Admir Ahmetović (bubnjevi), Damir Terzić (gitara), autorski dvojac Nedim Sinanović (bas) i Dino Šaran (vokal) koji su ujedno činili prvu postavu grupe. U početku grupa nastupa na koncertima tadašnje sarajevske demo scene, te su prihvaćeni kao lokalna sarajevska koncertna atrakcija krajem 80-ih. Nakon što su snimili nekoliko pjesama, uslijedila su ratna dešavanja, koja su uticala na raspad grupe. Pjevač i gitarista Dino Šaran je te iste godine otputovao u Zagreb (Hrvatska),  gdje je boravio neko vrijeme, u toku kojeg se bavio komponovanjem pjesama za hrvatske muzičare i pjevače.

 Ponovno okupljanje grupe (2004.) 
Nakon što se vratio u Sarajevo, Dino Šaran je odlučio da ponovno okupi grupu, ali ovaj put u drugačijem sastavu. Tadašnju postavu su činili basista Samir Ćeremida (Plavi orkestar), gitarista Dejan Pejaković (Almanah) i klavijaturista Dušan Vranić (Rundek Cargo Orkestar/Trio). Uz podršku aranžera, producenta i perkusioniste Đanija Pervana, koji se u međuvremenu odselio u Pariz, gdje postaje nezamjenjivim članom Rundek Cargo orkestra, 2005. su uspjeli okupiti grupu, ali nove pjesme i novi zvuk benda koji su nastajali, bili su jasan znak da je od nekadašnjih Štuka ostalo samo ime.

 Karijera 
 Letu štuke (2005.) 
Kao već oformljen bend, u toku 2004, članovi kreću raditi na snimanju novih materijala za album pod nazivom Letu štuke. Snimaju demo za 15 pjesama čiji je većinski autor Dino Šaran. U međuvremenu, Dino Šaran odlazi u Francusku, tačnije u Pariz, a razlozi putovanja su bili muzička saradnja. Prva snimljena pjesma je Sunce koju su snimili sa Darkom Rundekom i njegovim bendom - Cargo Orkestar. Ubrzo zatim bend potpisuje ugovor u Zagrebu, u proljeće 2005. s izdavačkom kućom Menart iz Hrvatske. Na snimanju albuma učestvuju i mnogi muzičari i autori iz domaćih bendova. Album je snimljen u Sarajevu u studiju Dejana Pejakovića i Dine Vatrenjaka, dok je miksanje i mastering radio Zlaja Hadžić u studiju u Amsterdamu. Producent i aranžer na albumu je bio Đani Pervan. Album je oficijalno izašao sredinom novembra 2005, a prvi radio singl je bila pjesma Mjesto za dvoje. Po izlasku albuma, izdvajaju se pjesme: Minimalizam, Mjesto za dvoje, Tepsija, Signali, Grad bez boje i Pero Papacoder. Sarajevska grupa se već s prvim studijskim albumom uspješno pozicionirala, kako u Bosni i Hercegovini, tako i drugim zemljama kao što su Hrvatska, Srbija i Slovenija. Publike je vrlo brzo njihov album svrstala među vodeće alter-pop naslove. Narednu 2006. obilježit će koncertne aktivnosti i sve veću afirmaciju benda.

 Proteini i ugljikohidrati (2008.) 
Početkom 2007, grupa Letu štuke je nakon završenih koncertnih aktivnosti nastavila da radi na novim pjesmama. Snimanje je počelo na ljeto u Metslawieru na sjeveru Holandije u studiju „Sing Sing“ Milana Ćirića. Album je snimljen pod imenom Proteini i ugljikohidrati (Menart, Hayat, 2008.) a biva objavljen u proljeće 2008. Dino Šaran potpisuje autorstvo na svim pjesmama, osim duet pjesme sa Remi (Elemental) pod nazivom Poljubi je dok spava. Producent je ponovo bio Đani Pervan. Singlovi s tog albuma su Tesla, Belladona, Psycho i Mali. Hit i nezvanični singl je bila pjesma Paranoja. Grupa nastavlja sa koncertnim aktivnostima, i polako radi na pripremama za izdavanje sljedećeg albuma.

 Brojevi računa (2011.) 
Treći album grupe Letu štuke donosi nove promjene u sastavu grupe. U grupu dolaze Emir Jugo (gitara) i Bojan Ahac (klavijature). Album nosi naziv Brojevi računa i objavljen je 2011. Na njemu su radili Dino Šaran, Dejan Ostojić, Đani Pervan, Emir Jugo i Bojan Ahac. Na albumu se našlo ukupno 10 pjesama, a deseta bonus pjesma je upravo bila pjesmaMinuti koja se nalazila na soundtracku filma Čuvari noći. Također, na albumu se izdvajaju i drugi singlovi kao što su Nikog nema tu, Ljudi crne puti i A kada boli. Za singl Brojevi računa snimljen je i video spot. Za srbijansko tržište, album je na CD formatu, objavio Metropolisu maju 2011, kao licencno izdanje.

 Topla voda (2018) 
Četvrti po redu studijski album pod imenom Topla voda grupa je objavila u novembru 2018. Na albumu, u izdanju diskografske kuće Menart našlo se 9 pjesama. Singlovi s albuma subili Topla voda, Bože zdravlja, Supermarket za koju je urađen i spot je doživjela pozitivnu kritiku. Pored gore navedenih pjesama, na albumu su se pojavile i druge pjesme kao što su Bočice, Gori zemlja na kojoj su gostovali i članovi grupe Dubioza kolektiv. Dalje, tu su i pjesme Topla voda i Žad.

 Muzičke nagrade i nominacije 
 2006. - U sklopu nagrade Davorin imali su ukupno 7 nominacija, od kojih su osvojili 3 i to za svoj prvenac album, a nagrađeni su bili u kategoriji urbani rock/klupski album, urbana pjesma "Minimalizam" i rock urbani klupski izvođač godine.
 2018. - Letu štuke su osvojili Godišnju nagradu Kemal Monteno (za autorsko stvaralaštvo u području zabavne/popularne muzike) koju dodjeljuje AMUS.
 2020 - U sklopu MAC 2020, bend Letu štuke je bio nominovan u kategoriji Pop rock numera.

 Članovi grupe 
 Prva postava grupe (1986. - 1992.) 
 Dino Šaran - (vokal)
 Nedim Sinanović - (bas)
 Damir Terzić - (gitara)
 Admir Ahmetović - (bubnjevi)

 Trenutna postava 
 Dino Šaran - vokal (1986. - sada)
 Dejan Ostojić - bas gitara (2013. - sada)
 Emir Jugo - gitara (2012. - sada)
 Bojan Ahac - klavijature (2013. - sada)
 Nedžad Mulaomerović - bubnjevi, perkusije (2018. - sada)

 Bivši članovi 
 Nedim Sinanović (gitara, bas, vokal) -  (1986. - 1992.)
 Admir Ahmetović (bubnjevi) - (1986. - 1987.)
 Damir Terzić (gitara) -  (1986. - 1987.)
 Đani Pervan (bubnjevi, perkusije, bas, gitara, programiranje) - (1987. -1992. / 2004. - 2016.)
 Alan Omerović (bas) - (1987. - 1992.)
 Dušan Vranić (klavijature, vokal) - (1990. - 1992. / 2005.)
 Samir Ćeremida (bas) - (2005.)
 Dejan Pejaković (gitara) - (2005.)
 Slobodan Ćosić (klavijature) - (2006. - 2013.)
 Nurudin Dino Vatrenjak (gitara) - (2006. - 2012.)
 Amar Češljar (bubnjevi, perkusije) - (2017. - 2018.)

 Diskografija 
 Singlovi 
 Kiše (demo verzija) - (1986.)
 Minimalizam - (2005)
 Sunce duet sa Darko Rundekom - (2005.)
 Mjesto za dvoje - (2005.)
 Šutiš - (2005.)
 Tesla - (2008.)
 Bella Donna - (2008.)
 Poljubi je dok spava duet sa Remi - (2008.)
 Mali - (2009.)
 Minute muzika za film Čuvari noći - (2009.)
 Sami - (2010.)
 Brojevi računa - (2010.)
 U ovom svijetu - (2012.)
 Dembelija - (2012.)
 Padaj duet sa Basheskia & Edward EQ - (2015.)
 Bože zdravlja - (2017.)
 Supermarket - (2018.)
 Zemlja gori duet sa Dubiozom kolektiv - (2018.)
 Bočice - (2018.)
 Topla voda - (2019.)
 A kada boli - (2020.)
 Žad - (2020)

 Albumi 
 Letu štuke (2005.)
 Proteini i ugljikohidrati (2008.)
 Brojevi računa (2011.) 
 Best of (2017.)
 Topla voda (2018.)

 Video spotovi 
 Minimalizam - (2005)
 Sunce duet sa Darko Rundekom - (2005.)
 Bella Donna - (2008.)
 Tesla - (2008.)
 Mali - (2009.)
 Minute muzika za film Čuvari noći - (2009.)
 Sami - (2010.)
 Brojevi računa - (2010.)
 U ovom svijetu - (2012.)
 Dembelija - (2012.)
 Bože zdravlja - (2017.)
 Supermarket - (2018.)
 Zemlja gori duet sa Dubiozom kolektiv - (2018.)
 Bočice - (2018.)
 Topla voda - (2019.)
 A kada boli - (2020.)
 Žad - (2020)
 Ljudska prava - (2025)

 Reference 

 Vanjski linkovi 
 Facebook
 Instagram
 Twitter
 YouTube

Kategorija:Bosanskohercegovačke muzičke grupe
Kategorija:Bosanskohercegovačke rok-grupe
Kategorija:Bosanskohercegovačke punk-grupe
Kategorija:Muzičke grupe iz Sarajeva
Kategorija:Muzičke grupe osnovane 1986.